Ma in Rustenburg gekaap, doodgeskietArgieffoto ŉ 49-jarige vrou is Maandag omstreeks 11:00 in Rustenburg, Noordwes, gekaap en doodgeskiet. Kapt. Elsabe Augoustides, woordvoerder van die polisie in Rustenburg, het aan Maroela Media gesê Zaheeda “Poppy” Latif en ŉ kollega was op pad om geld te gaan deponeer. Hulle bedryf ŉ onderneming in Klopperstraat in Rustenburg se middestad. “Hulle het met ŉ Chevrolet-bakkie gery en sy was die passasier. Hulle het op die hoek van Kerk- en Van Belkumstraat agter ŉ huurmotor stilgehou. Toe die huurmotor wegtrek, het tussen vier en ses gewapende mans skielik agter die bome te voorskyn gekom en op die bakkie begin skiet.” Augoustides het verduidelik Latif se kollega het hierna uitgespring en weggehardloop. Die aanvallers het egter met Latif en die bakkie gevlug. “Die polisie het dadelik ŉ oproep uitgestuur en ŉ polisiehelikopter, verskeie sektoreenhede en selfs die honde-eenheid het daarop reageer en begin soek na die gesteelde bakkie. Binne 20 minute het kapt. Werner Gouws en sers. Adrie Deysel uit die helikopter bevestig dat hulle die bakkie opgespoor het en hulle het grondondersteuning versoek,” het Augoustides bygevoeg. “Hulle het ook ŉ vrou se liggaam in die bakkie opgemerk.” Die bakkie is tussen bosse, op pad na die Sibanye-opleidingsentrum, ongeveer 5 km van die kapingstoneel gevind. “Die aanvallers het gevlug voor die polisiebeamptes daar opgedaag het. Niemand is nog in hegtenis geneem in verband met die voorval nie.” Latif laat haar man en drie seuns, in hul 20’s, agter. Augoustides het gesê vriende van Latif se man het hom op die toneel probeer troos en hom ondersteun.